CELEX: C2005/132/56
Language: et
Date: 2005-05-28 00:00:00
Title: Kohtuasi T-126/05: Sandrine Corvoisieri ja teiste 9. märtsi 2005. aasta hagi Euroopa Keskpanga vastu

28.5.2005   
            
            
               ET
            
            
               Euroopa Liidu Teataja
            
            
               C 132/31
            
         Sandrine Corvoisieri ja teiste 9. märtsi 2005. aasta hagi Euroopa Keskpanga vastu
   (Kohtuasi T-126/05)
   (2005/C 132/56)
   Kohtumenetluse keel: prantsuse
   Sandrine Corvoisier, elukoht Frankfurt, Roberta Friz, elukoht Frankfurt, Hundjy Preud'homme, elukoht Frankfurt ja Elvira Rosati, elukoht Frankfurt, esitasid 9. märtsil 2005 Euroopa Ühenduste Esimese Astme Kohtule hagi Euroopa Keskpanga vastu. Hagejate esindajad on advokaadid Georges Vandersanden ja Laure Levi.
   Hagejad paluvad esimese astme kohtul:
   
               —
            
            
               tühistada vabu ametikohti käsitlev teadaanne ECB/156/04, mis puudutas kuue “Record Management Specialist'i” ametikoha täitmist;
            
         
               —
            
            
               tühistada kohtu poolt vajalikuks peetavas osas hageja poolt algatatud halduskorras läbivaatamis- ja edasikaebamismenetlustes (“administrative reviews” ja “grievance procedures”) tehtud tagasilükkavad otsused, mis on vastu võetud vastavalt 1. oktoobril ja 24. detsembril 2004 ning avaldatud ajavahemikus 27. detsember 2004—13. jaanuar 2005;
            
         
               —
            
            
               tühistada kõik vabu ametikohti käsitleva teadaande rakendamiseks vastu võetud otsused ja eelkõige töölevõtmisotsused;
            
         
               —
            
            
               kohustada kostjat esitama oma haldustoimik;
            
         
               —
            
            
               kohustada kostjat maksma hüvitist materiaalse kahju eest esialgselt õiglaseks peetud summas 40 000 eurot ja moraalse kahju eest õiglaseks peetud summas 4 eurot;
            
         
               —
            
            
               jätta kõik kohtukulud Euroopa Keskpanga kanda.
            
         Õiguslikud alused ja peamised argumendid
   Hagejad töötavad Euroopa Keskpangas (EKP) “Research Analyst'i” (teaduslik analüütik) ametikohal, mis kuulub palgaastmesse E/F. Üks sellele ametikohale pääsemise tingimustest on lõpetatud kõrgharidus.
   13. juulil 2004 avaldas kostja kõnealuse vabu ametikohti käsitleva teadaande, mille eesmärgiks oli kuue “Record Management Specialist'i” (elektroonilise dokumendihalduse spetsialisti) töölevõtmine Keskpanga arhiiviüksuse assisteerimiseks ja täiendamiseks. Need ametikohad kuulusid samasse palgaastmesse kui hagejate ametikohad, st palgaastmesse E/F. Vabu ametikohti käsitlevas teadaandes eeldati kandidaatidelt lõpetatud keskharidust.
   Hagi toetuseks väidavad hagejad, et on rikutud nii EKP kodukorra punkti 20.2, EKP suuniseid “development track'i” kohta, töölevõttu käsitlevat haldusringkirja kui ka põhimõtet patere legem ipse quam fecisti. Osundades sellele, et lõpetatud kõrgharidus oli nende töölevõtul hädavajalik, samas kui vaidlustatud teadaanne näeb ette ainult keskhariduse, on hagejate arvates rikutud ka mittediskrimineerimise põhimõtet. Lisaks viitavad hagejad töötingimuste artiklite 45 ja 46 rikkumisele, kuna personalikomiteega ei olnud eelnevalt konsulteeritud. Lõpuks osundavad hagejad ilmsele hindamisveale.